แบงก์ซับน้ำตาลูกหนี้บ้าน-บัตรเครดิตนับร้อย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ลูกค้าราชประสงค์เมินขอยืดหนี้จากธนาคาร คาดหันขอสินเชื่อดอกเบี้ยต่ำจากธนาคารรัฐ 
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย เปิดเผยว่า ตั้งแต่ธนาคารได้ออกโครงการช่วยเหลือลูกค้าที่ได้รับผลกระทบจากการปิดแยกราชประสงค์ตั้งแต่กลางเดือน พ.ค. ปรากฏว่าจนถึงขณะนี้จำนวนลูกค้าที่ขอเข้ารับความช่วยเหลือมีจำนวนไม่มาก เฉพาะลูกค้าสินเชื่อบ้านของธนาคารที่ขอเข้าร่วมโครงการมีจำนวนประมาณ 60 คน คิดเป็นวงเงินสินเชื่อรวม 550 ล้านบาท 
โดยลูกค้าส่วนใหญ่เลือกรับความช่วยเหลือแนวทางที่ 1 คือ ลดยอดการผ่อนชำระสินเชื่อบ้านลงสูงสุดไม่เกิน 40% ของยอดผ่อนชำระปกติ เป็นเวลา 1 ปี 
สาเหตุที่ทำให้ลูกค้าเข้ารับความช่วยเหลือมีจำนวนไม่มาก เนื่องจากบริษัทที่อยู่บริเวณถนนราชประสงค์ เป็นบริษัทขนาดใหญ่ เชื่อว่าลูกค้าส่วนใหญ่ก็ทำงานอยู่ในบริษัทขนาดใหญ่ ยังมีกำลังเพียงพอในการชำระหนี้ จึงเลี่ยงที่จะขอความช่วยเหลือ 
“คนทำงานบริเวณราชประสงค์ส่วนใหญ่เป็นกิจการขนาดใหญ่ เช่น เซ็นทรัล เอ็มเค ฟูจิ พวกนี้อาจถูกย้ายไปทำงานที่อื่น จึงไม่ส่งผลต่อรายได้ โดยรวมลูกค้าจึงยังไม่เดือดร้อนมากนัก” นายชาติชาย กล่าว 
สำหรับสินเชื่อเงินสดทันใจ ซึ่งเป็นสินเชื่อบุคคลนั้น จำนวนลูกค้าที่ขอรับความช่วยเหลือมีไม่ถึง 100 คน จากจำนวนลูกค้าละแวกนั้น 380 คน โดยสินเชื่อบุคคลธนาคารได้ออกแคมเปญช่วยเหลือ ปรับลดยอดผ่อนชำระสินเชื่อขั้นต่ำจากเดิม 5% หรือ 500 บาท เหลือชำระขั้นต่ำ 2% หรือ 500 บาท และลดอัตราดอกเบี้ยของยอดเงินคงค้างที่เกิดขึ้นในช่วงเวลาเดียวกันลงครึ่งหนึ่ง ซึ่งโครงการช่วยเหลือลูกค้ายังมีจนถึง 30 พ.ย. 2553 
ด้านนายรุ่งเรือง สุขเกิดกิจพิบูลย์ ผู้ช่วยผู้จัดการใหญ่ ธนาคารไทยพาณิชย์ กล่าวว่า โครงการช่วยลูกค้าที่ได้รับผลกระทบจากการชุมนุมราชประสงค์ เฉพาะลูกค้ารายย่อยขณะนี้มียื่นขอความช่วยเหลือประมาณ 100 ราย ในจำนวนนี้ 8090 ราย เป็นลูกค้าสินเชื่อบ้าน ซึ่งเฉลี่ยมียอดหนี้คงค้างรายละเกือบ 1 ล้านบาท 
ทั้งนี้ ลูกค้าบัตรเครดิต และสินเชื่อบุคคลที่ขอความช่วยเหลือมีจำนวนน้อยมาก แทบไม่มีนัยสำคัญ 
นายรุ่งเรือง คาดว่าลูกค้าส่วนใหญ่ที่ได้รับผลกระทบ จะขอความช่วยเหลือจากธนาคารของรัฐ เพราะจะได้รับวงเงินกู้ดอกเบี้ยต่ำทำให้ความสนใจเข้าโครงการของธนาคารพาณิชย์มีน้อย สำหรับการช่วยเหลือลูกค้าสินเชื่อบ้านของธนาคาร จะลดดอกเบี้ยลง 2% จากดอกเบี้ยปัจจุบันที่จ่ายอยู่ พร้อมทั้งหยุดพักชำระหนี้เงินต้น และดอกเบี้ย เป็นเวลา 6 เดือน ทั้งนี้ธนาคารไทยพาณิชย์ ได้ตั้งวงเงินช่วยเหลือลูกค้าราชประสงค์ไว้ทั้งสิ้น 3,000 ล้านบาท